પ્રભુ પ્રત્યેની અપ્રતિમ પ્રીતને કારણે છેલ્લાં સાતેક વર્ષથી કુમારભાઈ વિવિધ પ્રેશિયસ સ્ટોનમાંથી નાની-મોટી મૂર્તિઓ બનાવડાવે છે. અદ્વિતીય સ્વરૂપ અને સુંદર આભા ધરાવતી મૂર્તિઓ બનાવવાની પ્રેરણા ક્યાંથી મળે છે? એના જવાબમાં કુમાર શાહ કહે છે, ‘જૈન શાસ્ત્રો, સૂત્રોમાં ભગવાનનાં જે વર્ણન આવે છે, તેમની જે ભવ્યતા દર્શાવવામાં આવે છે એ વાંચી, સાંભળી હું એ દૃશ્યને મનમાં વિઝ્યુઅલાઇઝ કરું છું અને આ પ્રકારની મૂર્તિઓ ઘડતા આર્ટિસ્ટ પાસે એનું બયાન કરું છું. તે પહેલાં સ્કેચ અને પછી મારી કલ્પના મુજબની સાચકલી પ્રતિમા કંડારી આપે છે. જોકે કલ્પનાને હકીકતમાં તબદીલ કરવામાં દેવ, ગુરુ, ધર્મનો મોટો પ્રભાવ છે. સાથે પ.પૂ. આ. શ્રી રત્નસુંદરસૂરીશ્વરજી મ.સા.ના અંતરભીના આશીર્વાદ છે.’